Беларуская зямля славіцца сваімі гістарычнымі асобамі. Дзякуючы Францыску Скарыну, Льву Сапегу, Сямёну Буднаму, Ігніцію Дамейку, Якубу Коласу, Янку Купалу нашу краіну ведаюць ва ўсім свеце. Важнае месца ў шэрагу беларускіх гістарычных асоб займае і ўраджэнец Брэстчыны — Андрэй Тадэвуш Банавентура Касцюшка. Аднак, нягледзячы на тое, што гэтага знакамітага чалавека шануюць як нацыянальнага героя ў ЗША, Польшчы і іншых краінах, беларусы незаслужана забыліся на яго. Парадокс заключаецца і ў тым, што да сённяшняга дня ў Беларусі шануюць памяць рускага палкаводца Аляксандра Суворава, які патапіў у крыві паўстанне 1794 года.